**Για το καλό μου**

**Γιάννης Μηλιώκας**

Είδα ένα κόσμο να γκρεμίζεται μπροστά μου  
είδα να γίνεται γιαπί η γειτονιά μου  
για το καλό μου

Είδα τα δέντρα που σκαρφάλωνα κομμένα  
σε φορτηγό τα όνειρά μου φορτωμένα  
για το καλό μου

Είδα το δάσκαλο να με χτυπάει με ζήλο  
είδα τα χέρια μου πρησμένα από το ξύλο  
είδα τα νεύρα μου σιγά σιγά να σπάνε  
με καλοσύνη και στοργή να με χτυπάνε

Για το καλό μου για το καλό μου  
ώσπου δεν άντεξε στο τέλος το μυαλό μου  
πήρε ανάποδες στροφές για το καλό μου  
και είμαι στο θάλαμο εννιά για το καλό μου  
στην ηρεμία για να βρω τον εαυτό μου

Είδα να κόβουν τη μπουκιά για τη μπουκιά μου  
ρούχα να φτιάχνουν απ' τα ρούχα τα παλιά μου  
για το καλό μου

Είδα τη μάνα μου να κλαίει απελπισμένα  
είδα το γέρο μου να φεύγει για τα ξένα  
για το καλό μου

Είδα τους φίλους μου να σκίζονται για μένα  
είδα να θέλουν να ξεκόψω από σένα  
είδα χαράματα να με τραβάν στο τμήμα  
για να γλιτώσω το κελί να πω το ποίημα

Για το καλό μου για το καλό μου  
ώσπου δεν άντεξε στο τέλος το μυαλό μου  
πήρε ανάποδες στροφές για το καλό μου  
και είμαι στο θάλαμο εννιά για το καλό μου  
στην ηρεμία μήπως βρω τον εαυτό μου

Για το καλό μου για το καλό μου  
έχει μουδιάσει το κορμί και το μυαλό μου  
ενέσεις χάπια ηλεκτροσόκ για το καλό μου  
σήμερα πήρανε νεκρό τον διπλανό μου  
ενώ παλεύω για να βρω τον εαυτό μου

κι έχω κρυμμένο το σουγιά για το καλό μου

**Φάνης**

**Χάρης & Πάνος Κατσιμίχας**

Δυο χρόνια είχα να σε δω  
Και σε συνάντησα ξανά μια Κυριακή  
Κερνούσες ούζα και κονιάκ στο καφενείο  
Και τα καλά σου φόραγες σαν να 'τανε γιορτή

Δεν ήσουνα φαντάρος για να σου πω καλός πολίτης  
Μα ούτε και που γιόρταζες για να σου πω χρονιά πολλά  
Τρελάδικο και φυλακή δυο χρόνια κι έξι μήνες  
Ήπια το ούζο κι είπα γεια χαρά

Το ξέρω ζήτησες δουλειά σε χίλια δυο αφεντικά  
Κι όλοι ζητούσανε να δουν συστάσεις, προϋπηρεσία  
Μα μόλις είδανε κι αυτοί πως είχες κίτρινο χαρτί  
Σε διώξανε σαν το σκυλί κι ούτε σ' αφήσανε να πεις  
Μια δικαιολογία

Και είπες στην αρχή καλά κι αλλού εζήτησες δουλειά  
Κι αλλού ξανά κι αλλού τα ίδια και τα ίδια  
Μα ήσουν άτυχος πολύ γιατί έπεσες και σ' εποχή  
Που όλοι σφίγγαν το λουρί κι εσύ είχες κίτρινο χαρτί  
Κι αυτό το χρώμα ξέρεις φέρνει αλλεργία

Κι ερχότανε κι ο πυρετός κάθε που νύχτωνε  
Σε τυρρανούσε καλοκαίρι και χειμώνα  
Κι είναι μαρτύριο τρομερό το βίτσιο αυτό το βρομερό  
Που σου 'μαθε στη φυλακή  
εκείνος ο ψηλός απ' τη Δραπετσώνα  
σου λείπει η σκόνη η λευκή, το ξέρεις πως δε φταις εσύ  
φωτιές σου καίνε το κορμί,  
κουτάλι και βελόνα

Και έκανες υπομονή γιατί φοβόσουν το κελί  
Καλόπιανες τη μοναξιά και τον ασβέστη που 'πεφτε  
Σαν χιόνι απ' το ταβάνι  
Και μέχρι να σου βγει η ψυχή δε θα ξεχάσεις μια στιγμή  
Κάποια βραδιά στη φυλακή φωνές και κλάματα  
Κι είπανε τ' αλλο το πρωί στο δεκαπέντε το κελί  
Ότι βιάσαν οι παλιοί τον έφηβο το Φάνη

Κι όταν σε βρήκαν παγωμένο στο κελί σου  
Είπαν αυτός είναι απ' ώρα πια νεκρός  
Και κάποιος έτρεξε τηλέφωνο να πάρει  
Πέντε βδομάδες τώρα υπόφερες το ξέρω  
Το ξέρω σου 'λειψε η σκόνη η λευκή  
Και μού 'λεγες εκεί ξανά δε θα γυρίσω  
σιχάθηκα τις νύχτες τις λευκές  
Σαν άνθρωπος κι εγώ θέλω να ζήσω

Δυο χρόνια είχα να σε δω  
Και σε συνάντησα ξανά μια Κυριακή  
Κερνούσες ούζα και κονιάκ στο καφενείο  
Και τα καλά σου φόραγες σαν να 'τανε γιορτή